Hanke Bruins Slot

Hanke Gerdina Johannette Bruins Slot (sündinud 20. oktoobril 1977 Apeldoornis) on Hollandi poliitik ja endine elukutseline sõjaväelane. Ta on erakonna Kristlik Demokraatlik Üleskutse liige.

Aastatel 2022–2023 oli ta Hollandi siseminister ja kuningriigi suhete minister ning 2023–2024 Hollandi välisminister.

 Elulugu 
Ta sündis aastal 1977 Apeldoornis (asub Gelderlandi provintsis) ja kasvas üles Winsumis (asub Groningeni provintsis), Zeewoldes (asub Flevolandi provintsis) ja Ridderkerkis (asub Lõuna-Hollandi provintsis). Aastal 1996 lõpetas ta keskkooli ja astus seejärel Utrechti Ülikooli, kus õppis aastani 2001 riigi- ja haldusõigust, avalikku haldust ja juhtimist.

Aastatel 2001–2003 oli ta Hollandi siseministeeriumi haldus- ja õigusloome osakonna poliitiline ametnik. Aastatel 2004–2005 oli ta Hollandi siseministeeriumi haldusosakonna vanem poliitiline kaastöötaja.

Aastatel 2005–2007 õppis ta Bredas Kuninglikus Sõjaväeakadeemias suurtükiväeohvitseriks. Aastatel 2007–2010 teenis ta Hollandi kuninglikus armees, kus oli 2007–2009 iseliikuvate haubitsate rühmaülem. 2008. aastal saadeti ta ISAF-i rahvusvaheliste vägede koosseisus Hollandi kontingendi viibimise ajaks Afganistani Uruzgani provintsi. 2009. aastal sai temast väejuhatuse operatiivosakonna ohvitser ja 2010. aastal staabiohvitser; 2010. aastal ülendati ta ka suurtükiväekapteniks.

Aastatel 2010–2019 oli Bruins Slot Hollandi Esindajatekoja liige.

Aastatel 2019–2022 oli ta Utrechti provintsi täitevvõimu liige.

10. jaanuaril 2022 sai ta sise- ja kuningriigiasjade ministriks Mark Rutte neljandas valitsuses, sellel ametikohal oli ta 5. septembrini 2023.

5. septembrist 2023 kuni 2. juulini 2024 oli ta Hollandi välisminister Mark Rutte neljandas valitsuses.

 Isiklikku 
Bruins Slot on abielus. Nii tema isa Harm Bruins Slot kui ka onu Johan Bruins Slot ja vanaisa Zwaantinus Bruins Slot olid linnapead.

Kategooria:Hollandi poliitikud
Kategooria:Hollandi välisministrid
Kategooria:Siseministrid
Kategooria:Sõjaväelased
Kategooria:Utrechti Ülikooli vilistlased
Kategooria:Sündinud 1977